
RAPORT

asupra Propunerii legislative pentru acordarea de despăgubiri cetăţenilor aparţinând comunităţii minorităţii turce din fosta insulă Ada - Kaleh
În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu Propunerea legislativă pentru acordarea de despăgubiri cetăţenilor aparţinând comunităţii minorităţii turce din fosta insulă Ada - Kaleh trimisă cu adresa nr.Pl.x.614 din 8 octombrie 2008,  înregistrată cu nr. 31/973 din 10  octombrie 2008.
Senatul, în calitate de primă Cameră  sesizată, a respins propunerea legislativă  în şedinţa din data de 30 septembrie 2008.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 
Guvernul, prin punctul de vedere transmis cu adresa nr. 1389 din 11.06.2008, nu susţine adoptarea acestei iniţiative legislative. Guvernul României a transmis un nou punct de vedere prin adresa nr. 629/DRP din 12.02.2009 prin care nu susţine propunerea legislativă.
Consiliul Legislativ  a avizat negativ iniţiativa legislativă, conform avizului nr.553/12.05.2008.
Propunerea legislativă supusă dezbaterii are ca obiect de reglementare acordarea de despăgubiri cetăţenilor aparţinând comunităţii minorităţii turce din fosta insulă Ada-Kaleh, pentru bunurile expropriate în anul 1968, în vederea realizării Hidrocentralei Porţile de Fier I.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată în  şedinţa din 25 februarie 2009.  La lucrările Comisiei au participat, în calitate de invitaţi, doamna Vasilica Mucea, şef de serviciu la Autoritatea Naţională pentru Restituirea Proprietăţilor şi doamna Rodica Constantinovici, secretar de stat în Ministerul Justiţiei şi Libertăţilor Cetăţeneşti.
 În urma dezbaterilor a rezultat faptul că toate persoanele fizice fără a face deosebire de cetăţenie sau apartenenţă la o etnie sau alta, care au fost deposedate în mod abuziv de bunurile lor imobile, inclusiv prin expropriere, au beneficiat şi beneficiază de regimul măsurilor reparatorii introdus prin Legea nr. 10/2001. Totodată, prin Ordonanţa de urgenţă a Guvernului nr. 83/1999 privind restituirea unor bunuri imobile care au aparţinut comunităţilor cetăţenilor aparţinând minorităţilor din România, aprobată prin Legea nr. 66/2004, s-a reglementat şi modalitatea de restituire a bunurilor preluate în mod abuziv către entităţi juridice de drept privat aparţinând minorităţilor naţionale. Este vorba, în acest sens, de cele 19 minorităţi care fac parte din Consiliul Minorităţilor Naţionale, inclusiv cea turcă. Acordarea unui regim favorizant, prin acordarea unui nou termen de 6 luni în favoarea unor cetăţeni, pe criterii etnice, ar echivala cu înfrângerea prevederii constituţionale prevăzute de art. 16 alin. (1) din Constituţie.
Din numărul total de 25 membri ai Comisiei juridice, de disciplină şi imunităţi au participat la şedinţă  18 deputaţi.
Faţă de cele rezultate în urma dezbaterilor, membrii Comisiei au hotărât, cu majoritate de voturi (13 voturi pentru respingere, 2 voturi împotrivă şi 3 abţineri) să propună plenului Camerei Deputaţilor respingerea Propunerii legislative pentru acordarea de despăgubiri cetăţenilor aparţinând comunităţii minorităţii turce din fosta insulă Ada – Kaleh.
În raport de obiectul şi conţinutul său, proiectul de lege  face parte din categoria legilor organice.
                                 PREŞEDINTE,                                             SECRETAR,
                                     Daniel Buda                                    Gabriel ANDRONACHE
Consilier Paul.Şerban

